केरल में कोविड-19 के 19,682 नए मामले सामने आए, 152 मरीजों की मौत
विज्ञप्ति के मुताबिक राज्य में कोविड-19 के उपचाराधीन मरीजों की संख्या 1,60,046 है। विज्ञप्ति में कहा गया कि केरल में बीते 24 घंटे के दौरान 1,21,945 नमूनों की कोविड-19 संबंधी जांच हुई।
तिरुवनंतपुरम: केरल में बृहस्पतिवार को कोविड-19 से 152 और मरीजों की मौत के बाद मृतकों की तादाद 24,191 हो गई है। राज्य में इसके अलावा महामारी के 19,682 नए मामले सामने आने के साथ ही कोरोना वायरस से संक्रमित लोगों की कुल संख्या बढ़कर 45,79,310 हो गई। राज्य के स्वास्थ्य विभाग ने एक विज्ञप्ति जारी कर यह जानकारी दी। केरल में बीते 24 घंटे के दौरान कोविड-19 के 20,510 मरीज संक्रमणमुक्त भी हुए, जिससे राज्य में इस जानलेवा वायरस के संक्रमण को मात देने वालों की संख्या बढ़कर 43,94,476 हो गई है। विज्ञप्ति के मुताबिक राज्य में कोविड-19 के उपचाराधीन मरीजों की संख्या 1,60,046 है। विज्ञप्ति में कहा गया कि केरल में बीते 24 घंटे के दौरान 1,21,945 नमूनों की कोविड-19 संबंधी जांच हुई। विज्ञप्ति के अनुसार राज्य के 14 जिलों में से त्रिशूर में सर्वाधिक 3,033 नए मामले सामने आए। विज्ञप्ति के अनुसार इसके बाद एर्णाकुलम में 2,564, कोझिकोड में 1,735, तिरुवनंतपुरम में 1,734, कोल्लम में 1,593, कोट्टायम में 1,545, मलाप्पुरम में 1,401, पलक्कड़ में 1,378, अलाप्पुझा में 1,254 और कन्नूर में कोरोना वायरस संक्रमण के 924 नए मामले सामने आए। राज्य में कुल 4,75,103 लोगों को निगरानी में रखा गया है, जिसमें से 22,821 लोग विभिन्न अस्पतालों में भर्ती हैं। वहीं, स्वास्थ्य मंत्री वीना जॉर्ज ने कहा कि केंद्र के नए दिशा-निर्देशों के आधार पर कोविड-19 से मरने वालों की सूची अद्यतन की जा रही है। मंत्री ने यहां सरकारी मेडिकल कॉलेज में नए गहन चिकित्सा इकाई (आईसीयू) का दौरा करने के बाद पत्रकारों से कहा कि राज्य के दिशा-निर्देशों को भी केंद्र के मानदंडों के अनुसार अद्यतन किया जाएगा और अंतिम संस्करण कुछ दिनों में तैयार हो जाएगा। जॉर्ज ने कहा कि नए दिशा-निर्देशों में विभिन्न पहलुओं को शामिल किया जाएगा। इसमें अगर संक्रमण से उबरने के 30 दिन बाद किसी व्यक्ति की मौत हो जाती है तो उसे भी कोविड से हुई मौत माना जाएगा। उन्होंने कहा कि इस संबंध में एक विस्तृत सूची प्रकाशित की जाएगी। मंत्री ने कहा कि इसके अलावा, स्वास्थ्य विभाग राज्य में कोविड से हुई मौतों की संख्या को भी देख रहा है और इसे अद्यतन करने के लिए कदम उठा रहा है तथा इस मुद्दे पर प्राप्त शिकायतों के समाधान के लिए कदम उठाए जा रहे हैं। उन्होंने कहा कि राज्य सरकार का विचार है कि महामारी के कारण अपनों को खोने वालों को कुछ राहत मिलनी चाहिए और यह सुनिश्चित करने के लिए हरसंभव प्रयास किए जाएंगे। ये भी पढ़ें